We wie lange sol ich ringen
We wie lange sol ich ringen·
vmbe ein wib der ich noch nie wort zv̊ gesprach·
wie sol mir an ir gelingen·
seht des wundert mich wan es ê niht geschach·
dc ein man also tobt als ich tv̊n zaller zit·
dc ich si so herzeklichen minne vnd es ê nie gewůc vnd ir dient iemer sit·

Ich weis vil wol dc si lachet·
swenne ich vor ir stan vnd enweis wer ich bin·
sa zehant bin ich geswachet·
swenne ir schoͤne nimt mir so gar minen sin·
got weis wol dc si noch minú wort nie vernam·
wan dc ich ir diende mit gesange· so ich beste kvnde vnd als ir wol gezam·

Owe des was rede ich tvmbe·
dc ich niht enrete als ein seliger man·
so swige ich rehte als ein stvmme·
der von siner not niht gesprechen enkan·
wan das er mit der hant sinv́ wort túten mv̊s·
als er zeige ich ir min wundes herze vnd valle fúr si vnd nige vf ir fůs·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse